**13. KATASZTRÓFAVÉDELEM ALAPKÉPZÉSI SZAK**

534/2023. (XII. 5.) Korm. rendelet

**A/ A szak alapadatai**

**1. Az alapképzési szak megnevezése:**

a) magyar nyelven: katasztrófavédelem alapképzési szak

b) angol nyelven: Disaster Management bachelor programme

**2. Az alapképzési szak szakirányai:** -

a) magyar nyelven: katasztrófavédelmi műveleti szakirány

b) angol nyelven: Specialization in Disaster Management Operational

c) magyar nyelven: tűzvédelmi és mentésirányítási szakirány

d) angol nyelven: Specialization in Fire Prevention and Rescue Control

e) magyar nyelven: iparbiztonsági szakirány

f) angol nyelven: Specialization in Industry Safety

**3. Az alapképzési szakon szerezhető szakképzettség oklevélben szereplő megnevezése:**

a) magyar nyelven: katasztrófavédelmi szervező, katasztrófavédelmi műveleti szakirányon

b) angol nyelven: Disaster Manager Specialized in Disaster Management Operational

c) magyar nyelven: katasztrófavédelmi szervező, tűzvédelmi és mentésirányítási szakirányon

d) angol nyelven: Disaster Manager Specialized in Fire Prevention and Rescue Control

e) magyar nyelven: katasztrófavédelmi szervező, iparbiztonsági szakirányon

f) angol nyelven: Disaster Manager Specialized in Industry Safety

**4. Az alapképzési szak profilja:**

**4.1. képzési terület szerinti besorolása:** államtudományi képzési terület, rendészeti felsőoktatás

**4.2. a végzettségi szint besorolása:**

a) alapfokozat (baccalaureus, bachelor of arts, rövidítve: BA)

b) ISCED 2011 szerint: 655

c) Magyar Képesítési Keretrendszer/Európai Képesítési Keretrendszer szerint: 6

**4.3. a szakképzettség képzési területek egységes osztályozási rendszere szerinti tanulmányi területi besorolása ISCED-F 2013 szerint:** 1032 (861)

**4.4. a szak orientációja**: kiegyensúlyozott (40-60 százalék)

**B/ A képzés szerkezeti és kimeneti jellemzői**

**5. A képzési idő félévekben:** 6 félév

**6. Az alapfokozat megszerzéséhez összegyűjtendő kreditek száma:** 180 kredit

6.1. A szakdolgozathoz vagy diplomamunka elkészítéséhez rendelt kreditek száma: 12 kredit

6.2. Szakmai gyakorlati képzéshez rendelt kreditek száma: 8-11 kredit

6.3. A szakirány elvégzésével összegyűjtendő kreditek minimális száma: 50 kredit

**7. Az alapképzési szak képzési célja, a szakmai kompetenciáinak leírása**:

**7.1. A képzés célja:** A képzés célja olyan, a közszolgálati életpályára szocializálódott, a hivatásrendek közötti együttműködésre képes katasztrófavédelmi szervezők képzése, akik a katasztrófavédelmi szerveknél, az önkormányzati és a létesítményi tűzoltóságnál, a közigazgatási és a gazdasági szervezeteknél katasztrófavédelmi, tűzvédelmi, iparbiztonsági feladatok ellátására alkalmasak. Képesek az adott szervezetben önálló szakmai munkavégzésre, kellő gyakorlat megszerzésével vezetői feladatok ellátására, továbbá felkészültek tanulmányaik mesterképzésben történő folytatására.

**7.2. Az elsajátítandó szakmai kompetenciák:**

**7.2.1. Tudás:**

**-** Mélységében ismeri a katasztrófavédelmi szervek ágainak tevékenységéhez kapcsolódó átfogó fogalmakat, összefüggéseket, szabályokat, folyamatokat, eljárásokat.

- Részletesen ismeri a közigazgatási rendszerszemlélet összefüggéseit és a rendészeti igazgatási tevékenység ellátásához szükséges általános és speciális szakmai eljárási szabályokat, rendelkezik általános vezetés- és szervezéselméleti ismeretekkel.

- Rendelkezik általános rendvédelmi és katasztrófavédelmi vezetés- és szervezéselméleti ismeretekkel.

- Átfogóan ismeri a katasztrófavédelmi szakterülettel összefüggő jogszabályokat, belső szabályozást és eljárásrendet.

- Részleteiben ismeri a katasztrófavédelmi vezetés és irányítás, valamint az alárendeltek napi szolgálati életének gyakorlatára vonatkozó követelményeket.

- Átfogóan ismeri a katasztrófavédelmi szervek és a tűzoltóság szervezeti felépítésének, működésének, munkamódszereinek előírásait.

- Tisztában van a szolgálati feladatainak alapvető szabályaival, azok összefüggéseivel és gyakorlati alkalmazásának módszereivel.

- Alapvetően ismeri a hazai és a nemzetközi katasztrófavédelmi szervekkel történő együttműködés szabályait.

- Rendelkezik a katasztrófavédelmi szakterület szakmai feladatainak teljesítéséhez szükséges természettudományi ismeretekkel.

- Átfogóan ismeri a katasztrófavédelmi informatikai rendszereket, eszközöket és azok alkalmazási eljárásait és módszereit

- Rendelkezik a katasztrófavédelmi szaktevékenységeket érintő pszichológiai és pedagógiai ismeretekkel.

- Átfogóan ismeri a biztonsági és védelmi igazgatási tevékenységhez kapcsolódó katasztrófavédelmi feladatok ellátási szabályait.

**7.2.2. Képesség:**

**-** Képes a katasztrófavédelmi hatósági és szakhatósági jogalkalmazásra.

- Képes a szakmai és az eljárási jogszabályokban meghatározott rendelkezések megfelelő alkalmazására.

- Képes a mentésirányításban beosztott parancsnoki feladatok ellátására.

- Képes a társszervekkel és a társhatóságokkal történő együttműködésre.

- Képes végezni, irányítani és vezetni a rendvédelmi szolgálati tevékenységet, továbbá ennek során más hivatásrendek feladataiban való közreműködésre.

- Képes ellátni a szervezeten belüli és szervezeten kívüli szakterületi kommunikációs feladatokat.

- Képes a katasztrófavédelmi igazgatás területén szervezési, tervezési, koordinációs, döntés-előkészítő és ellenőrző feladatok ellátására.

- Képes a közigazgatási, a védelmi és biztonsági igazgatási, valamint az érintett gazdálkodó szervezetekkel való kapcsolattartásra és együttműködésre.

- Képes a nemzetközi katasztrófavédelmi szakmai szervezetekkel történő kapcsolattartásra és együttműködésre.

- Alkalmazni tudja a katasztrófavédelmi szaktevékenységekhez szükséges műszaki technikai eszközöket, rendszereket, mérőeszközöket, döntés-előkészítő informatikai szoftvereket és szakmai adatbázisokat.

- Képes az idegen nyelvű katasztrófavédelmi szakmai kifejezések megértésére és a szakirodalom munkája során történő felhasználására.

**7.2.3. Attitűd:**

- Nyitott a katasztrófavédelem területén megjelenő új nemzetközi és hazai módszertan és eljárás önálló elsajátítására.

- Motivált a katasztrófavédelemmel kapcsolatos szervező, előkészítő, operatív irányító feladatokra.

**7.2.4. Autonómia és felelősség:**

**-** Felelősséget vállal a rábízott katasztrófavédelmi szakterületi feladatok tervezéséért, szervezéséért és végrehajtásáért.

- A katasztrófavédelmi szaktevékenységében hozott döntéséért és mulasztásaiért felelősséget vállal.

**7.3. Az elsajátítandó szakirányú kompetenciák:**

**7.3.1. katasztrófavédelmi műveleti szakirányon**

**7.3.1.1. Tudás:**

**-** Mélyrehatóan ismeri a különböző katasztrófák elleni védekezésre vonatkozó komplex elméleti feladatokat és a lakosság védelme gyakorlati végrehajtásának módjait, módszereit.

- Átfogóan ismeri a polgári védelemre vonatkozó jogi szabályozók és az abban foglalt feladatok körét.

- Megfelelő elméleti ismeretekkel rendelkezik a katasztrófák elleni védekezés nemzetközi kapcsolatrendszeréről, valamint a védekezésben résztvevő szervezetek tevékenységéről, a szervezetek közötti koordináció gyakorlati végrehajtásáról.

**7.3.1.2. Képesség:**

- Képes a katasztrófák elleni védekezésben szervezési, koordinációs feladatokat ellátni.

- Képes a lakosság komplex védelmének megtervezésére, a polgári védelmi szervezetek létrehozására és működtetésük során részfeladatok ellátására, valamint a védekezés feladatrendszere egyes elemeinek önálló irányítására.

- Képes a katasztrófa-megelőzés, a védekezés és a helyreállítás feladatrendszerének összekapcsolódására, az e feladatokban közreműködő közigazgatási szervek tevékenységének összehangolására.

**7.3.1.3. Attitűd:**

- A katasztrófavédelmi feladatrendszer végrehajtása során törekszik a megelőzésre, védekezésre és a helyreállításra vonatkozó ismeretek magas színvonalú ellátására.

- Saját maga motivált és motiválja a katasztrófák káros hatásai elleni védekezésben résztvevőket az emberi élet, egészség és vagyon biztonsága maximális megteremtésére.

**7.3.1.4. Autonómia és felelősség:**

- Beosztottjait, a polgári védelmi alegységek tagjait, a közbiztonsági referenseket és a védekezésben résztvevőket a védekezési új ismeretek megismerésére és alkalmazásukra inspirálja.

- A katasztrófavédelmi feladatok végrehajtását nagy önállósággal hajtja és hajtatja végre a komplexitás szem előtt tartásával.

**7.3.2. tűzvédelmi és mentésirányítási szakirányon**

**7.3.2.1. Tudás:**

- Magas szinten ismeri a katasztrófavédelmi és tűzvédelmi jogszabályokban, szabványokban és hatósági előírásokban foglaltakat és azok gyakorlati alkalmazását, eljárási és eszközrendszerét.

- Széles körű ismeretekkel rendelkezik a tűzmegelőzési, tűzoltási és kárelhárítási, valamint tűzvizsgálattal kapcsolatos hatósági eljárási rend területén.

- Magas szinten ismeri a katasztrófavédelemi beavatkozások szakmai fogásait és a mentő tűzvédelem taktikai eljárásait.

**7.3.2.2. Képesség:**

- Képes a katasztrófavédelmi és tűzvédelmi hatósági tevékenység ellátására.

- Képes a tűzoltási, műszaki mentési és elsődleges katasztrófa-elhárítási feladatokkal kapcsolatos vezetői feladatok ellátására.

- Képes a tűzvizsgálati cselekmények lefolytatására.

- Képes az önkormányzati és a létesítményi tűzoltóságok, tűzvédelmi szervezetek szakmai irányítására.

**7.3.2.3. Attitűd:**

- Magáénak érzi a tűz elleni védekezésről, a műszaki mentésről és a tűzoltóságról szóló jogszabályokban és az azokhoz kapcsolódó irányítási és belső normatívákban foglaltakat.

- Azonosul a katasztrófavédelmi, tűzvédelmi hatósági, szakhatósági, valamint a mentő tűzvédelmi és a tűzvizsgálati feladatokra vonatkozó jogszabályokban, szabványokban foglaltakkal, azok gyakorlati alkalmazásának rendjével.

- Motivált a tűzoltással, műszaki mentéssel kapcsolatos szervező, előkészítő, operatív irányító és értékelő feladatokra.

- Nyitott a tűzoltásban, műszaki mentésben és az elsődleges katasztrófa-elhárításban a társszervekkel történő együttműködésre.

**7.3.2.4. Autonómia és felelősség:**

- Tudása és a vezetői útmutatás alapján részt vesz a katasztrófavédelmi beavatkozói tevékenységekben, a tűzvédelmi és mentésirányítási feladatok megtervezésében, részfeladatok vezetőként történő végrehajtásában.

- Felelősséget vállal tűzvédelmi szakmai munkájának eredményeiért.

- Felelősséggel tartozik a tűzvédelmi és mentésirányítási tevékenységben résztvevő beosztottjai iránt.

**7.3.3. iparbiztonsági szakirányon**

**7.3.3.1. Tudás:**

- Magas szinten ismeri a veszélyes anyagokkal foglalkozó üzemek létesítésére, működésére vonatkozó jogszabályokban és hatósági előírásokban foglaltakat és azok gyakorlati alkalmazási eljárási és eszközrendszerét.

- Széles körű ismeretekkel rendelkezik a veszélyes anyagok különféle szállítási módozataival kapcsolatos jogszabályi és hatósági előírások, az ezekre vonatkozó hatósági eljárási rend területén.

- Beható ismeretekkel rendelkezik a kritikus infrastruktúrákkal összefüggő hazai és nemzetközi szabályozások alkalmazása területén, különös tekintettel a létfontosságú rendszerelemek működési rendjét meghatározó biztonsági követelményrendszerek vonatkozásában.

- Mélyrehatóan ismeri a veszélyes anyagokkal kapcsolatos közlekedési és ipari káresemények elleni védekezésre, valamint a nukleáris baleset-elhárításra vonatkozó eljárás és eszközrendszer alkalmazását.

**7.3.3.2. Képesség:**

- Képes a veszélyes anyaggal foglalkozó üzemekkel összefüggő iparbiztonsági hatósági és üzemeltetői biztonsági feladatok ellátására.

- Képes a veszélyes áruk szállításával kapcsolatos hatósági ellenőrzési és szankcionálási tevékenység végzésére.

- Képes az iparbiztonsággal összefüggő védelmi tervek elkészítésére, dokumentációjának és alkalmazásának ellenőrzésére, valamint kockázatcsökkentő intézkedések előírására.

- Képes a veszélyes anyagokkal és áruval, illetve nukleáris létesítménnyel kapcsolatos káresemények elhárítását és felszámolását érintő szakértői feladatok végrehajtására és az együttműködő szervek szakmai koordinációjára.

- Képes a kritikus infrastruktúrák védelméből adódó katasztrófavédelmi hatósági és szakmai feladatok tervezésére és végrehajtására.

**7.3.3.3. Attitűd:**

- Együttműködési készség jellemzi a hatósági engedélyezési, felügyeleti, ellenőrzési és balesetelhárítási feladatok végrehajtásában részt vevő hatósági és üzemeltetői szervezetekkel.

- Nyitott az iparbiztonság területén megjelenő új nemzetközi és hazai módszertan és eljárás önálló elsajátítására, ismeretei és képességei folyamatos szinten tartására.

- Elkötelezett a katasztrófavédelmi hatósági és szakértői feladatok végrehajtásának magas szintű minőségéért.

**7.3.3.4. Autonómia és felelősség:**

- Szakmai ismeretei és vezetői útmutatás alapján részt vesz az iparbiztonsági szakfeladatok megtervezésében, képviseletében, esetenként részfeladatok beosztott vezetőként történő végrehajtásában.

- Felelősséget vállal a hatósági és iparbiztonsági szakmai munkájának eredményeiért, illetve a szakterületek és a társzervek szakembereivel történő együttműködésért.

**C/ A képzés további jellemzői**

**8. Az alapképzés jellemzői:**

**8.1. Idegennyelvi követelmény:** A jelentkezéshez és a felvételhez szükséges idegennyelvi követelményt a Nemzeti Közszolgálati Egyetemről, valamint a közigazgatási, rendészeti és katonai felsőoktatásról szóló [2011. évi CXXXII. törvény](https://njt.hu/jogszabaly/2011-132-00-00) felhatalmazása alapján kiadott jogszabály határozhat meg.

**8.2. A szak speciális képzésszervezési, módszertani jellemzői:**

8.2.1. Szakmai gyakorlatra vonatkozó követelmények: A szakmai gyakorlat összesen nyolc hetes (levelező képzésen hat hét) gyakorlat, amelyből a szakiránynak megfelelő, a hivatásos katasztrófavédelem, illetve a hivatásos tűzoltóság szerveinél végzett gyakorlat négy hét a második félévet követően és két hét külső, rendészeti, közigazgatási vagy gazdálkodó szervezetnél végzett gyakorlat a negyedik félév lezárását követően. További két hét időtartamot pedig a hallgatók az általuk választott, a szakdolgozatra való felkészülést szolgáló szakterületen töltenek le. A szakmai gyakorlat részletes követelményeit a szak tanterve határozza meg.